కాళికాంబాల్ ఆలయం

కాళికాంబాల్ ఆలయం (తమిళం: காளிகாம்பாள் கோவில்) తమిళనాడులో చెన్నై నగరంలోని ప్యారీస్‌ కార్నర్‌ తంబుశెట్టి వీధిలో శ్రీ కాళికాంబాల్ (కామాక్షి), లార్డ్ కామదేశ్వరులకు అంకితం చేయబడిన సుప్రసిద్ధ దేవాలయం. రాజాజీ సలైకి సమాంతరంగా జార్జ్‌టౌన్‌లోని ప్రముఖ ఆర్థిక వీధి అయిన తంబు చెట్టి వీధిలో ఈ ఆలయం ఉంది.

ఆలయ విశేషాలు 

కాళికాంబాల్ ఆలయం వాస్తవానికి ప్రస్తుత సెయింట్ జార్జ్ కోట ఉన్న ప్రదేశంలో సముద్ర తీరానికి దగ్గరగా ఉండేది. బ్రిటీష్ ఈస్ట్ ఇండియా కంపెనీ కోటను నిర్మించినప్పుడు, ఆలయాన్ని 1640 మార్చి 1(CE)న ప్రస్తుత ప్రదేశానికి మార్చారు. ఈ నిర్మాణం 1678 వరకు కొనసాగింది.17వ శతాబ్దపు మరాఠా యోధుడు, రాజు, మరాఠా సామ్రాజ్య స్థాపకుడు ఛత్రపతి శివాజీ 1677న అక్టోబర్ 3న ఈ ఆలయాన్ని సందర్శించారు. 
అంతకుముందు దేవి భీకర రూపంలో ఉండేదని ఆది శంకరుడు కామాక్షి దేవి శాంత స్వరూప (శాంత భంగిమ)లో ఆరాధన చేసారని భక్తుల విశ్వాసం. తమిళ కవి సుబ్రమణ్య భారతి 20వ శతాబ్దపు ప్రారంభంలో ఆలయాన్ని సందర్శించేవారు. 1952లో ఆండవన్ పిచ్చి రచించిన ఉల్లం ఉరుగుతయ్య అనే తమిళ భక్తి గీతం ఆలయ ప్రాంగణంలో రూపొందించబడింది.

1980వ దశకంలో 10 మీటర్ల ఎత్తైన రాజగోపురం నిర్మించబడింది. ఈ రాజగోపురం నిర్మాణం 1976 జనవరి 22న ప్రారంభమై 1983 జనవరి 21న పూర్తయింది. 2014లో మరి కొంత ఆలయ విస్తరణ జరిగింది. కాళికాంబాల్ అమ్మవారిని కొట్టైఅమ్మన్, చెన్నమ్మన్ వంటి ఇతర పేర్లతో కూడా స్థానికులు కొలుస్తారు.

వార్షిక బ్రహ్మోత్సవాలు 2022 
2022 జూన్ 3న కాళికాంబాల్ ఆలయంలో ధ్వజారోహణంతో వార్షిక బ్రహ్మోత్సవాలు ప్రారంభమయ్యాయి. వీటిలో భాగంగా జూన్ 9న రథోత్సవం కనులపండువగా నిర్వహించారు. ఈ సందర్భంగా మీనాక్షి అలంకరణతో కాళికాంబాల్ రథంపై కొలువుదీరారు.

మూలాలు 

చెన్నైలోని దేవాలయాలు
తమిళనాడులోని దేవాలయాలు